Suomessa kannabiksesta on rangaistu 1960-luvulta lähtien, mutta voidaan katsoa, että kannabiksen kieltolaki tuli voimaan virallisesti vasta 1972. Lakeja on muutettu senkin jälkeen, mutta täyskielto on säilynyt.

Kannabiksen käytöstä ja pienen määrän hallussapidosta on tuomittu huumausaineen käyttörikoksena vuodesta 2001 alkaen. Käyttörikoksesta voidaan tuomita sakkoon tai vankeuteen enintään kuudeksi kuukaudeksi. Korkeaa maksimirangaistusta on perusteltu sillä, että poliisi saa käyttää pakkokeinoja ja kotietsintöjä, ja saa paremmin selvitettyä huumausainerikoksia.

Kannabiksen kasvattaminen omaan käyttöön, vaikka vain yhden vaivaisen kasvin, on tuomittu aina huumausainerikoksena. Siitä tuomitaan sakkoon tai vankeuteen korkeintaan kahdeksi vuodeksi.

Suomessa tehdään vuosittain tuhansia kotietsintöjä, joiden ainoa tarkoitus on löytää ihmisten kotona kasvavia kannabiskasveja. Käyttörikoksesta seuraa henkilölle yleensä sakkorangaistus. Nuorelle ensikertalaisille voidaan suorittaa puhuttelu, ja poliisi voi myös antaa huomautuksen, mutta käyttörikos merkitään aina, myös huomautustapauksissa, poliisiasiain tietojärjestelmään, missä se säilytetään tapauksesta riippuen 5–10 vuotta. Päätös syyttämättä jättämisestä ei poista huumemerkintää tietojärjestelmästä.

Käyttörikoksia tulee poliisin tietoon vuosittain noin 15 000. Tämä merkitsee sitä, että poliisiasiain tietojärjestelmässä on noin 75 000–150 000 tämänkaltaista rikosta. Rekisteritietoa käytetään, kun poliisilta pyydetään turvallisuusselvitys tai henkilö joutuu hankkimaan rikostaustaselvityksen koulutus- tai työpaikalleen. Rekisterimerkintöjen vaikutukset nuorten henkilöiden elämänkulkuun voivat olla arvaamattomia ja altistaa syrjäytymiselle.

Pitääkö kannabiksen nauttimisesta rangaista?

Terveyden ja hyvinvoinnin laitoksen viime vuonna (2018) keräämän kyselyn mukaan kannabiksen kokeilu ja käyttö on yleistynyt kriminalisoinnista huolimatta. Kyselyn mukaan 42 prosenttia vastaajista olisi valmis luopumaan kannabiksen rangaistavuudesta. Myös yhä useampi poliitikko ja vaikuttaja on esittänyt kannabiksen rankaisemisesta luopumista.

Kansalaisaloite antaa mallin, miten rankaisemisesta voidaan luopua muuttamalla Rikoslain 50 luvun huumausainerikosten pykäliä kansallisesti Suomen eduskunnassa, jos vain tahtoa riittää. Lakialoite sallisi 25 gramman hallussapidon ja neljän kannabiskasvin kasvattamisen, sekä raoittaisi ovea kotimaisille kannabisklubeille.